CELEX: 52011PC0258
Language: ro
Date: 2011-05-06
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea FEG/2010/022 DK/LM Glasfiber din Danemarca)

|
			
		
		
		52011PC0258
		
			DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea FEG/2010/022 DK/LM Glasfiber din Danemarca) Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea FEG/2010/022 DK/LM Glasfiber din Danemarca) /* COM/2011/0258 final */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 între Parlamentul European, Consiliu și Comisie
privind disciplina bugetară și buna gestiune financiară[1]
permite mobilizarea Fondului european de ajustare la globalizare (FEG), prin
intermediul unui mecanism de flexibilitate, în limita plafonului anual de
500 de milioane EUR în plus față de rubricile
corespunzătoare din cadrul financiar.
Regulile aplicabile contribuțiilor din
partea FEG sunt prevăzute în Regulamentul (CE) nr. 1927/2006 al
Parlamentului European și al Consiliului din 20 decembrie 2006 privind
crearea Fondului european de ajustare la globalizare[2].
La 7 iulie 2010, Danemarca a prezentat cererea
FEG/2010/022 DK/LM Glasfiber pentru o contribuție financiară din
partea FEG, în urma unor disponibilizări în cadrul LM Glasfiber din
Danemarca.
După examinarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
necesare pentru o contribuție financiară în temeiul acestui
regulament.
SINTEZA CERERII ȘI ANALIZĂ
 Date-cheie: ||   
 Numărul de referință FEG || FEG/2010/022 
 Stat membru || Danemarca 
 Articolul 2 || (a) 
 Întreprinderea principală || LM Glasfiber 
 Furnizori și producători din aval || 0 
 Perioada de referință || 1.1.2010 – 30.4.2010 
 Data de începere a serviciilor personalizate || 1.8.2010 
 Data cererii || 7.7.2010 
 Disponibilizări în timpul perioadei de referință || 651 
 Disponibilizări înainte sau după perioada de referință || 999 
 Totalul disponibilizărilor eligibile || 1 650 
 Lucrători disponibilizați vizați de măsurile de sprijin || 825 
 Cheltuieli pentru servicii personalizate (EUR) || 9 191 946 
 Cheltuieli pentru intervenția FEG[3] (EUR) || 419 463 
 Cheltuieli pentru intervenția FEG (%) || 4,36 
 Buget total (EUR) || 9 611 409 
 Contribuția FEG (65 %) (EUR) || 6 247 415 
1.                      
Cererea a fost prezentată Comisiei la 7 iulie
2010 și a fost completată cu informații suplimentare până
la 3 februarie 2011.
2.                      
Cererea îndeplinește condițiile de
utilizare a FEG prevăzute la articolul 2 litera (a) din Regulamentul (CE)
nr. 1927/2006 și a fost prezentată în termenul de 10
săptămâni menționat la articolul 5 din regulamentul respectiv.
Legătura dintre
disponibilizări și modificările majore din structura
comerțului mondial cauzate de globalizare sau de criza financiară
și economică mondială
3.                      
În vederea stabilirii legăturii dintre
disponibilizări și modificările structurale majore din structura
comerțului mondial cauzate de globalizare, Danemarca susține că
industria de producere a turbinelor eoliene din UE, care este inclusă în
NACE Rev. 2 diviziunea 28 („Fabricarea de mașini, utilaje și
echipamente”) a fost grav afectată de modificările din structura
comerțului mondial, în special de o reducere semnificativă a cotei de
piață a UE. Danemarca precizează că, deși
producția europeană de turbine eoliene a crescut în ultimii ani,
piața globală pentru turbine eoliene s-a dezvoltat și mai repede
decât aceasta, cu precădere în Asia și în America de Nord.
4.                      
Danemarca citează Raportul mondial din 2009
privind energia eoliană elaborat de Asociația mondială pentru
energie eoliană. Raportul arată că Asia și America de Nord
au înregistrat cel mai dinamic progres în domeniul industriei eoliene, Europa
nemaiocupând poziția centrală în sectorul eolian mondial. În
contextul unei creșteri globale dinamice a acestui sector, cota Europei
din capacitatea totală s-a redus de la 65,5 % în 2006 la 47,9 %
în 2009. Asia are cea mai rapidă creștere, și anume de 40,4% din
noua capacitate eoliană în 2009 (în raport cu 18,1% în 2004), în timp ce
Europa a înregistrat o reducere de la 70,7% din noua capacitate în 2004, la
numai 27,3% în 2009. 
(Sursă: Raportul mondial din 2009 privind
energia eoliană, Asociația mondială pentru energie eoliană
WWEA – World Wind Energy Association)
5.                      
Costurile ridicate cu transportul
părților de dimensiuni mari ale turbinelor eoliene impun
producătorilor europeni deplasarea producției mai aproape de
piețele cele mai dinamice ale utilizatorilor finali pentru a-și
asigura competitivitatea și poziția pe piață, la acest
factor adăugându-se costurile cu forța de muncă mult mai reduse.
În consecință, producția a migrat progresiv în afara UE. LM
Glasfiber și-a relocalizat activitățile în China, în care
previziunile pentru sectorul energiei eoliene sunt mai favorabile și creșterea
pieței este puternică. Societatea și-a crescut capacitatea de
producție în China prin construirea de fabrici și realizarea de
parteneriate cu factori-cheie de pe piețele asiatice. În 2009, au fost
deschise fabrici în provincia chineză Xinjiang și în orașul de
coastă Qin Huang Dao. 
6.                      
În plus, noul context economic rezultat din criza
financiară și economică a afectat negativ industria eoliană
din UE în 2009. În consecință, industria eoliană daneză a
cunoscut o reducere dramatică a forței de muncă în anul
respectiv, precum și o scădere a cifrei de afaceri.
Indicarea numărului de
disponibilizări și îndeplinirea criteriilor de la articolul 2 litera
(a)
7.                      
Danemarca a depus această cerere pe baza
criteriilor de intervenție prevăzute la articolul 2 litera (a) din
Regulamentul (CE) nr. 1927/2006, care prevăd drept condiție
pentru intervenție existența unui număr de cel puțin 500 de
disponibilizări pe o perioadă de patru luni, în cadrul unei
societăți dintr-un stat membru, incluzând lucrătorii
disponibilizați de furnizorii și de producătorii din aval ai
societății respective.
8.                      
Cererea menționează 651 de
disponibilizări în întreprinderea LM Glasfiber în cursul perioadei de
referință de patru luni, de la 1 ianuarie 2010 până la 30
aprilie 2010, 976 de disponibilizări înainte de perioada de
referință și 23 ulterior acesteia, însă legate de
aceeași procedură de disponibilizări colective. Toate aceste
disponibilizări au fost calculate în conformitate cu articolul 2
paragraful al doilea prima liniuță din Regulamentul (CE)
nr. 1927/2006. 
Explicația caracterului
neprevăzut al acestor disponibilizări
9.                      
Autoritățile daneze afirmă că,
având în vedere faptul că sectorul energiei eoliene a înregistrat o
creștere constantă, disponibilizările colective de la LM
Glasfiber au avut loc în mod neprevăzut. În continuare, ele susțin
că reducerea bruscă a cererii pe piața UE, precum și
creșterea semnificativă și constantă a pieței din Asia
nu au lăsat la dispoziția întreprinderii decât alternativa de
a-și reduce facilitățile de producție din Europa și de
a le deplasa pe piețele aflate în creștere din China. Prin urmare, LM
Glasfiber a încheiat un parteneriat strategic cu producătorul chinez de
turbine eoliene Goldwind Science and Technology Co și a deschis două
fabrici în China, și anume în provincia Xinjiang și în Qin Huang Dao.

Identificarea întreprinderilor care au
procedat la disponibilizări și a lucrătorilor vizați de
asistență 
10.                  
Cererea menționează un total de
1 650 de disponibilizări în întreprinderea LM Glasfiber, dintre care
651 au avut loc în perioada de referință, 976 înainte de perioada de
referință și 23 ulterior acesteia, dar care sunt eligibile
pentru asistență din partea fondului în conformitate cu articolul 3a
litera (b) din Regulamentul (CE) nr. 1927/2006. Danemarca estimează
că 50% din lucrătorii disponibilizați (825) vor opta pentru a
primi asistență din partea FEG. Se estimează că restul de
50% vor găsi locuri de muncă din proprie inițiativă
fără a solicita asistență din partea FEG. 
11.                  
Repartizarea lucrătorilor vizați este următoarea:
 Categorie || Număr || Procentaj 
 Bărbați || 606 || 73,45 
 Femei || 219 || 26,55 
 Cetățeni UE || 825 || 100,00 
 Cetățeni din țări terțe || 0 || 0 
 între 15-24 de ani || 84 || 10,18 
 între 25-54 de ani || 655 || 79,39 
 între 55-64 de ani || 79 || 9,58 
 peste 64 de ani || 7 || 0,85 
12.                  
Repartizarea în funcție de categoriile
profesionale este următoarea:
 Categorie || Număr || Procentaj 
 Legislatori, înalți funcționari și directori || 1 || 0,12 
 Specialiști cu ocupații intelectuale și științifice || 2 || 0,24 
 Tehnicieni, maiștri și asimilați || 93 || 11,27 
 Funcționari administrativi || 24 || 2,91 
 Meșteșugari și lucrători în meserii de tip artizanal || 17 || 2,06 
 Muncitori necalificați || 688 || 83,40 
13.                  
În conformitate cu articolul 7 din Regulamentul
(CE) nr. 1927/2006, Danemarca a confirmat faptul că s-a aplicat o
politică de egalitate de șanse între femei și bărbați,
precum și de nediscriminare și că aceasta se va aplica în
continuare pe parcursul diferitelor etape de intervenție a FEG și, în
special, în cursul accesului la FEG.
Descrierea teritoriului vizat, a
autorităților sale și a părților interesate
14.                  
Fabricile care sunt în curs de închidere sunt
situate în Lunderskov și Hammelev în municipalitățile Kolding
și Haderslev și în apropierea municipalității Vejen.
Astfel, teritoriul afectat de disponibilizări vizează aceste trei
municipalități din partea de sud a Danemarcei (Syddanmark). Acest
teritoriu se situează, de asemenea, în zona Trekanten (triunghi), regiunea
de prioritate economică din Danemarca. 
15.                  
În mod tradițional, zona respectivă era
specializată în agricultură, industrie și transport și a
cunoscut o creștere semnificativă a sectorului industrial.
Totuși, această creștere s-a bazat pe sectoare aflate în declin,
precum transporturile și industria. Declinul gradual în ocuparea
forței de muncă din sectorul industriei alimentare din această
zonă a fost urmat de cel în sectorul logistic și al transporturilor.
La începutul anilor 1990, zona a început să se specializeze în producerea
de energie avansată, în principal în construirea de turbine eoliene.
Prioritatea acordată industriei producătoare de turbine eoliene a
creat o industrie amplă a subcomponentelor, precum și o
forță de muncă în creștere angajată în sectorul
energetic. 
16.                  
Haderslev, Kolding și Vejen sunt trei
municipalități independente, fiecare având propriul consiliu
municipal local în cadrul Syddanmark. Alți factori interesați sunt
autoritățile regionale din zona în cauză, precum și
organismele de educație și formare. 
Impactul preconizat al
disponibilizărilor în ceea ce privește ocuparea forței de
muncă la nivel local, regional sau național
17.                  
Danemarca susține că, din cauza
globalizării, numeroase societăți din zonă și-au redus
producția și, prin urmare, șomajul a crescut. Potrivit
statisticilor daneze, șomajul în zona triunghi a crescut cu 25% în 2009,
în raport cu 2008. Închiderea celor două fabrici LM Glasfiber din
Lunderskov și din Hammelev a contribuit semnificativ la creșterea
ratei șomajului în zonă. Au fost afectați îndeosebi
lucrătorii slab calificați. De asemenea, în ansamblu, situația forței
de muncă în Danemarca s-a deteriorat mult în ultimii ani: rata
șomajului a crescut de la 3,3% în 2008 la 8,2 % în 2010.
18.                  
Disponibilizările colective de la LM Glasfiber
au determinat incapacitatea zonei de a crea suficiente oportunități
de reangajare. Danemarca anticipează că sectorul nu-și va reveni,
chiar și după sfârșitul crizei, fiindcă majoritatea noilor
comenzi se vor îndrepta către Extremul Orient care oferă costuri mai
scăzute. Dacă nu vor beneficia de cursuri de reconversie și de
sprijin suplimentar, lucrătorii riscă să intre în șomaj pe
termen lung. 
19.                  
Potrivit Asociației daneze pentru industria
eoliană, ocuparea forței de muncă în sectorul industriei eoliene
a cunoscut un declin vertiginos în cursul lui 2009, de 13% (de la o medie
totală de persoane angajate de 28 400 la un număr de
24 700), atât în rândul fabricanților, cât și al furnizorilor. 
Pachet coordonat de servicii
personalizate care vor fi finanțate și o defalcare a costurilor sale
estimate, inclusiv complementaritatea sa cu acțiunile finanțate prin
fondurile structurale
20.                  
Danemarca a propus un pachet de măsuri în
favoarea lucrătorilor disponibilizați care se articulează în
jurul a trei piloni, după desfășurarea unui curs de bază
și de clarificare a situației: educație și formare
profesională; stimulente pentru angajare; și măsuri de stimulare
pentru înființarea de întreprinderi. Pachetul este conceput să
țină cont de nivelul educațional al lucrătorilor, de
mobilitatea acestora și de oportunitățile de angajare actuale
sau potențiale în regiune. În pofida faptului că toți
lucrătorii vizați vor participa la cursul de bază și de
clarificare a situației, alte acțiuni vor putea să vizeze un
număr mai mic de lucrători, unii dintre aceștia putând beneficia
de mai multe acțiuni, după caz. 
21.                  
În vederea identificării celor mai bune
opțiuni pentru fiecare lucrător în mod individual, se
organizează un curs de bază și de clarificare a
situației inițial. Fiecărui lucrător vizat i se
oferă o formare profesională colectivă de bază și o
instruire individuală în vederea identificării competențelor
sale și a găsirii măsurilor active ale pieței de muncă
cele mai convenabile. Costul estimativ este de 1 610,74 EUR pe
lucrător. 
22.                  
Pilonul „Educație și formare
profesională” cuprinde șase acțiuni distincte. Acțiunile
sunt complementare planului de dezvoltare elaborat pentru
municipalitățile Kolding, Vejen și Haderslev. Noile
întreprinderi vor fi înființate în sectoarele din regiune care au deja o
bază solidă în materie de întreprinderi, cunoștințe și
competențe: 
–                   
Formare complementară în domeniul
turismului. Se estimează că 100 de
lucrători vor beneficia de această acțiune, cu un cost
aproximativ de 4 026,85 EUR pe lucrător. Obiectivul acestei
acțiuni este de a permite lucrătorilor să dobândească
competențe în domeniul turismului, un sector care este în creștere în
regiune, în special în materie de marketing, strategii de marcă, concept
de servicii și administrarea întreprinderii. 
–                   
Formare complementară în domeniul
tehnologiilor energetice. Se estimează că
100 de lucrători vor beneficia de această acțiune, la un cost aproximativ
de 4 026,85 EUR pe lucrător. Ținând cont de prioritatea
acordată de Danemarca dezvoltării producției de energie
durabilă alternativă, este nevoie de formarea lucrătorilor în
sectorul energetic. Se propune facilitarea dezvoltării competențelor
adecvate pentru lucrători și îmbogățirea
cunoștințelor existente ale lucrătorilor care dețin anumite
competențe și experiență în domeniu, în strânsă
colaborare cu angajatorii existenți din regiune.
–                   
Formare complementară în domeniul
designului. Se estimează că 100 de
lucrători vor beneficia de această acțiune, la un cost
aproximativ de 4 026,85 EUR pe lucrător. Se propune instruirea
lucrătorilor în domeniul designului, în vederea aplicării acestuia în
producție, în principal în IMM-uri. Participanții vor fi
instruiți cu privire la utilizarea designului în industrie, dezvoltarea de
produse, strategii de marcă și tendințe de consum. 
–                   
Formare complementară în domeniul
industriei alimentare. Se estimează că 100
de lucrători vor beneficia de această acțiune, la un cost
aproximativ de 4 026,85 EUR pe lucrător. Obiectivul acțiunii
este să dezvolte competențele și cunoștințele
relevante în domeniul sănătății alimentare, inclusiv
etichetarea alimentelor, recomandări nutriționale etc. Având în
vedere numărul producătorilor alimentari de dimensiuni mici și
mari din zonă, precum și serviciile de catering, se va pune accentul
pe combinarea celor două elemente, hrană și sănătate,
ca bază pentru dezvoltarea de noi oportunități de afaceri. 
–                   
Încurajarea tinerilor să înceapă sau
să continue o formă de educație. Se
estimează că 100 de lucrători vor beneficia de această
acțiune, la un cost aproximativ de 6 711,41 EUR pe lucrător.
Obiectivul acestei acțiuni este încurajarea lucrătorilor mai tineri
disponibilizați să reînceapă o formă de educație
pentru care este necesar un sprijin suplimentar, inclusiv orientare și
sprijin material și financiar în scopul facilitării tranziției
de la activitatea profesională la studiu. 
–                   
Formare complementară în domeniul
citirii/redactării. Se estimează că 350
de lucrători vor beneficia de această acțiune, la un cost
aproximativ de 2 684,56 EUR pe lucrător. Lucrătorilor cu un
nivel de educație scăzut, li se vor oferi cursuri de remediere în
domenii precum citire, ortografie și matematică pentru a le permite
să beneficieze de alte oportunități de formare și de
muncă.
23.                  
Pilonul „măsuri de stimulare a ocupării
forței de muncă” se bazează pe o singură acțiune:
–                   
Formare în întreprinderi. Se estimează că 300 de lucrători vor beneficia de
această acțiune, la un cost aproximativ de 4 026,85 EUR pe
lucrător. În vederea facilitării reintegrării șomerilor pe
piața muncii, această acțiune oferă formare în
întreprinderi, în special în IMM-uri, punând accentul în special pe
competențele pe care aceste întreprinderi le solicită. 
24.                  
Pilonul „Măsuri de stimulare pentru
înființarea de întreprinderi” include două acțiuni distincte:
–                   
Curs de antreprenoriat.
Se estimează că 40 de lucrători vor beneficia de această
acțiune, la un cost aproximativ de 5 637,58 EUR pe lucrător.
Cursul, cu o durată de șase săptămâni, va include
introducerea în planul de afaceri, în strategia, gestionarea și
contabilitatea întreprinderii și se va încheia cu pregătirea unui
studiu de afacere de către participanți.
–                   
Servicii continue de consiliere și mentorat
pentru antreprenori. Se estimează că 10 de
lucrători vor beneficia de această acțiune, la un cost
aproximativ de 1 342,30 EUR pe lucrător. În vederea sprijinirii
noilor antreprenori pe calea succesului, această acțiune le propune
servicii continue de consiliere și de mentorat. Pentru fiecare societate
nou înființată se va desemna un mentor competent în sectorul în
cauză care să viziteze și să ofere consiliere
antreprenorului în mod regulat. Durata prevăzută a programului de
mentorat este de un an și, în același timp, se prevede
înființarea de rețele în sectoarele cu creștere actuală sau
potențială, în cadrul cărora noii antreprenori se pot întâlni,
pot discuta și coopera.
25.                  
O indemnizație zilnică de
subzistență va fi vărsată tuturor
lucrătorilor vizați pentru a‑i ajuta să participe la
măsuri (un cost aproximativ de 3 872,28 EUR pe lucrător).
Indemnizațiile vor fi acordate pe durata instruirii și vor fi parte
integrantă din măsurile active ale pieței de muncă. 
26.                  
Cheltuielile pentru intervenția FEG, care sunt
incluse în cerere în conformitate cu articolul 3 din Regulamentul (CE)
nr. 1927/2006, acoperă activități de pregătire,
gestionare, informare, publicitate, precum și activități de
control.
27.                  
Serviciile personalizate prezentate de
autoritățile daneze sunt măsuri active pe piața forței
de muncă cuprinse în acțiunile eligibile definite la articolul 3 din
Regulamentul (CE) nr. 1927/2006. Autoritățile daneze
estimează costurile totale ale acestor servicii la 9 191 946
EUR, iar costurile pentru intervenția FEG la 419 463 EUR (4,36% din
suma totală). Contribuția totală solicitată din partea FEG
este de 6 247 415 EUR (65% din costurile totale).
 Acțiuni || Numărul estimat de lucrători vizați || Costul estimat pe lucrător vizat (EUR) || Costuri totale* (FEG și cofinanțare națională) (EUR) 
 Servicii personalizate [articolul 3 primul paragraf din Regulamentul (CE) nr. 1927/2006] 
 Cursuri de bază și de clarificare a situației || 825 || 1 610,74 || 1 328 859 
 Educație și formare ||   ||   ||   
 Formare complementară în domeniul turismului || 100 || 4 026,85 || 402 685 
 Formare complementară în domeniul tehnologiilor energetice || 100 || 4 026,85 || 402 685 
 Formare complementară în domeniul designului || 100 || 4 026,85 || 402 685 
 Formare complementară în domeniul industriei alimentare || 100 || 4 026,85 || 402 685 
 Încurajarea tinerilor să înceapă sau să continue o formă de educație || 100 || 6 711,41 || 671 141 
 Formare complementară în domeniul citirii/redactării || 350 || 2 684,56 || 939 596 
 Stimulente pentru angajare ||   ||   ||   
 Formare în întreprindere || 300 || 4 026,85 || 1 208 054 
 Măsuri de stimulare pentru înființarea de întreprinderi ||   ||   ||   
 Curs de antreprenoriat || 40 || 5 637,58 || 225 503 
 Servicii continue de consiliere și mentorat pentru antreprenori || 10 || 1 342,30 || 13 423 
 Indemnizație de subzistență || 825 || 3 872,28 || 3 194 630 
 Subtotal servicii personalizate ||   || 9 191 946   
 Cheltuieli legate de intervenția FEG [articolul 3 al treilea paragraf din Regulamentul (CE) nr. 1927/2006] 
 Activități de pregătire ||   || 62 919 
 Gestionare ||   || 209 732 
 Informare și publicitate ||   || 62 919 
 Activități de control ||   || 83 893 
 Subtotal cheltuieli legate de intervenția FEG ||   || 419 463 
 Total costuri estimate ||   || 9 611 409 
 Contribuție din FEG (65 % din costurile totale) ||   || 6 247 415 
* Totalul este diferit de suma rubricilor din
cauza transformării din DKK în EUR și ulterior a rotunjirii
costurilor pe lucrător
28.                  
Danemarca confirmă că măsurile
descrise mai sus sunt complementare cu acțiunile finanțate de
fondurile structurale. 
Data la care serviciile personalizate
pentru lucrătorii afectați au fost demarate sau sunt prevăzute a
fi demarate
29.                  
Danemarca a demarat serviciile personalizate pentru
lucrătorii afectați, incluse în pachetul coordonat propus pentru
cofinanțare către FEG, la 1 august 2010. Prin urmare, această
dată reprezintă începutul perioadei de eligibilitate pentru orice fel
de asistență care ar putea fi acordată prin FEG.
Proceduri de consultare a partenerilor
sociali
30.                  
Regiunea de sud a Danemarcei și
municipalitățile Vejen, Kolding și Haderslev au pregătit
cererea împreună, cu participarea mai multor parteneri sociali, inclusiv
asociații industriale, sindicate și instituții de educație
și formare profesională. Au fost organizate reuniuni mixte pentru a
analiza strategia detaliată pentru un plan de tranziție. 
31.                  
Autoritățile daneze au confirmat
respectarea cerințelor legislației naționale și ale
legislației comunitare privind disponibilizările colective.
Informare cu privire la acțiunile
obligatorii în temeiul legislației naționale sau al convențiilor
colective
32.                  
În ceea ce privește îndeplinirea criteriilor
prevăzute la articolul 6 din Regulamentul (CE) nr. 1927/2006, în cererea
lor, autoritățile daneze:
·      au confirmat că măsurile care constituie responsabilitatea
societăților în temeiul legislației naționale sau al
convențiilor colective nu vor fi înlocuite de contribuția
financiară din partea FEG;
·      au demonstrat că acțiunile respective oferă sprijin
lucrătorilor individuali și nu urmează a fi folosite pentru
restructurarea societăților sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență din partea altor
instrumente financiare comunitare.
Sisteme de gestionare și de control

33.                  
Danemarca a notificat Comisiei că organismele
care vor gestiona și vor controla contribuția financiară sunt
aceleași ca pentru Fondul social european. Autoritatea de management este
și în acest caz Autoritatea daneză pentru întreprinderi și
construcții (EBST). Un departament diferit al acestui organism va fi
învestit cu funcția de autoritate de certificare. Autoritatea de audit va
fi Funcția de control UE din cadrul Autorității daneze pentru
întreprinderi și construcții. 
Finanțare
34.                  
Pe baza cererii Danemarcei, propunerea de
contribuție din FEG pentru pachetul coordonat de servicii personalizate
este de 6 247 415 EUR, ceea ce reprezintă 65% din costul
total. Alocarea propusă de Comisie în cadrul fondului se bazează pe
informațiile furnizate de Danemarca.
35.                  
Având în vedere cuantumul maxim al unei
contribuții financiare care poate fi acordată din FEG în temeiul
articolului 10 alineatul (1) din Regulamentul (CE) nr. 1927/2006, precum
și marja de realocare a creditelor, Comisia propune mobilizarea FEG pentru
suma totală menționată anterior, care urmează să fie
alocată la rubrica 1a din cadrul financiar.
36.                  
Cuantumul propus al contribuției financiare va
lăsa disponibil mai mult de 25 % din suma maximă anuală
atribuită FEG pentru alocări în cursul ultimelor patru luni ale
anului, conform dispozițiilor articolului 12 alineatul (6) din
Regulamentul (CE) nr. 1927/2006.
37.                  
Prin prezentarea acestei propuneri de mobilizare a
FEG, Comisia inițiază procedura simplificată de discuție
trilaterală, astfel cum prevede punctul 28 din Acordul
interinstituțional din 17 mai 2006, în vederea obținerii acordului
celor două componente ale autorității bugetare cu privire la necesitatea
utilizării FEG și cu privire la suma solicitată. Comisia
invită prima dintre cele două părți componente ale
autorității bugetare care ajunge la un acord, la nivelul politic
corespunzător, cu privire la proiectul de propunere de mobilizare, să
informeze cealaltă parte componentă și Comisia în
legătură cu intențiile sale. În cazul în care una dintre cele
două componente ale autorității bugetare nu este de acord, se va
organiza o reuniune oficială trilaterală.
38.                  
Comisia prezintă separat o cerere de transfer,
în vederea înscrierii în bugetul pentru 2011 a unor credite de angajament
specifice, în conformitate cu punctul 28 din Acordul interinstituțional
din 17 mai 2006.
Originea creditelor de plată 
39.                  
Având în vedere că bugetul pentru 2011
prezintă credite de plată în valoare de 47 608 950 EUR
la linia bugetară 04.0501 „Fondul european de ajustare la globalizare
(FEG)”, această linie bugetară va fi utilizată pentru a acoperi
suma de 6 247 415 EUR necesară pentru prezenta cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare, în conformitate cu punctul 28 din Acordul
interinstituțional din 17 mai 2006 dintre Parlamentul European, Consiliu
și Comisie privind disciplina bugetară și buna gestiune financiară
(cererea FEG/2010/022 DK/LM Glasfiber din Danemarca)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene,
având în vedere Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară[4], în special punctul 28,
având în vedere Regulamentul (CE)
nr. 1927/2006 al Parlamentului European și al Consiliului din 20
decembrie 2006 privind crearea Fondului european de ajustare la globalizare[5],
în special articolul 12 alineatul (3),
având în vedere propunerea Comisiei[6],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor disponibilizați ca urmare a modificărilor majore
din structura comerțului mondial, cauzate de globalizare și pentru
a-i ajuta să se reintegreze pe piața forței de muncă.
(2)       Domeniul de aplicare a FEG a
fost extins pentru cererile depuse începând de la 1 mai 2009 pentru a include
acordarea de sprijin lucrătorilor disponibilizați ca urmare
directă a crizei financiare și economice mondiale.
(3)       Acordul
interinstituțional din 17 mai 2006 permite mobilizarea FEG în
limita unui plafon anual de 500 de milioane EUR.
(4)       La 7 iulie 2010, Danemarca a
depus o cerere de mobilizare a FEG în legătură cu
disponibilizările din întreprinderea LM Glasfiber, iar până la 3
februarie 2011 a transmis informații suplimentare. Cererea
îndeplinește condițiile pentru stabilirea contribuțiilor
financiare, astfel cum sunt prevăzute la articolul 10 din Regulamentul
(CE) nr. 1927/2006. Prin urmare, Comisia propune mobilizarea sumei de
6 247 415 EUR.
(5)       Prin urmare, ar trebui
mobilizat FEG pentru a se acorda o contribuție financiară ca
răspuns la cererea depusă de Danemarca.
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2011, se mobilizează Fondul
european de ajustare la globalizare (FEG) pentru acordarea sumei de
6 247 415 EUR, sub formă de credite de angajament și
de plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la [Bruxelles/Strasbourg],
Pentru Parlamentul European                      Pentru
Consiliu
Președintele                                                  Președintele
[1]               JO C 139, 14.6.2006, p. 1
[2]               JO L 406, 30.12.2006, p. 1.
[3]               În conformitate cu articolul 3 al treilea paragraf din
Regulamentul (CE) nr. 1927/2006.
[4]               JO C 139, 14.6.2006, p. 1
[5]               JO L 406, 30.12.2006, p. 1.
[6]               JO C […], […], p. […].